Zhantas/Cleaned-Kyrgyz_Wikipedia huggingface dataset:
Конституциялык жоопкерчилик

Конституциялык жоопкерчилик – социалдык жоопкерчиликтин өзгөчө түрү. Татаал саясий-укуктук мүнөзгө ээ, конституциялык укук бузууларга каршы күрөшөт жана анын субъектерине өзгөчө терс натыйжаларды алып келүүдөн көрүнөт. Мамлекеттик бийлик органдары жана жогорку кызмат адамдары конституциялык жоопкерчилик субъекттери болуулары мүмкүн. Конституциялык жоопкерчилик тариздери (санкциялары):

а) Конституцияга каршы актыларды жокко чыгаруу же токтотуу; 

б) Кызматынан четтетүү (импичмент иретинде); 

в) Шайлоолорду таануу же референдумдун жыйынтыктарын жараксыз деп таануу; 

г) Мамлекеттик органдардын, жогорку кызмат адамдарынын иштерин ырасмий түрдө канаттандырарлык эмес (анын ичинде өкмөткө ишеним көрсөтпөө вотуму жолу менен) деп табуу; 

д) Эсеп берүүчү органды мөөнөтүнөн мурда таратуу болуп саналат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык көзөмөл (конституциялык көзөмөлгө алуу)

Конституциялык көзөмөл (конституциялык көзөмөлгө алуу) – мамлекеттеги ошол өлкөнүн мыйзамдарынын ж. б. ченемдик актыларынын конституцияга ылайык келүүсүн текшерүүчү укук коргоо ишмердигинин өзгөчө түрү. К. к. : а) жалпы юрисдикциянын баардык соттор (м.: АКШ, Аргентина, Дания, Япония); б) эң жогорку сот баскычы болуп эсептелген жогорку сот (м.: Австралия, Индия, Канада, Швейцария); в) К. к. башкы функциясы болгон атайын конституциялык соттор (РФ, КР, Австрия, ГФР, Италия); г) соттук эмес мүнөздөгү өзгөчө орган (м.: Франциядагы Конституциялык кеңеш) тарабынан ишке ашырылышы мүмкүн. К. к. объектилери кадимки эле мыйзамдар, конституцияга оңдоолор эларалык келишимдер, палаталардын регламенттери, бийликтин аткаруучу органдарынын (административдик юстиция тармагы болбогон өлкөлөрдө) ченемдик актылары болушу мүмкүн. Мазмуну боюнча К. к. формалдуу (мыйзамдарды жана башка ченемдик актыларды кабыл алуу үчүн аныкталган жолжоболук эрежелердин сакталышы текшерилет), материалдык (мыйзамдардын жана башка ченемдик актылардын маңызынын конституцияга ылайык келүүсү текшерилет), абстрактуу (атайын жүйөсү жок эле ыйгарым укуктуу кайсы бир субъектердин демилгеси боюнча ишке ашыралат), конкреттүү (кандайдыр бир сот ишине байланыштуу ишке ашырылат), алдынала (текшерилүүчү акты күчүнө киргенче) жана кийинки (актынын күчүнө кириши менен) болушу мүмкүн.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык мыйзам

Конституциялык мыйзам – бир катар өлкөлөрдө конституциялык укуктун негизги булактарынын бири. Бир өлкөлөрдө (француз тилдүү өлкөлөрдө, Румынияда ж. б.) – бул конституцияга өзгөртүү киргизүүчү мыйзам, башкаларда (РФ, Казакстан, КР) К. м. конституцияда каралган маселелер боюнча кабыл алынат. Биринчи учурда К. м. кабыл алуу жолжобосу конституцияга өзгөртүү киргизүүнүн жолжобосу менен дал келет, экинчи учурда конституцияга өзгөртүү киргизүүдөн айырмаланган, атайын (татаалдаштырылган) тартипте кабыл алынат. Айрым өлкөлөрдө жалпысынан ошол мамлекеттин конституциясын түзгөн мыйзамдардын жыйындысы К. м. (м.: Швеция) деп аталат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык мыйзамдуулук

Конституциялык мыйзамдуулук – тийиштүү мамилелердин баардык субъектеринин конституцияны жана башка конституциялык-укуктук актыларды кыйшаюусуз сактоо режими.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык принциптер

Конституциялык принциптер – конкреттүү мамлекеттердин конституцияларында чагылдырылган негиз болуучу башаттар; конституциялык-укуктук жөнгө салуунун объектиси болгон коомдук мамилелердин мазмунун аныктайт. К. п. мамлекеттин жалпы конституциялык түзүлүшүнө да («Конституциялык түзүлүштүн негиздери») жана анын саясий тутуму, адамдын жана жарандын укуктук статусу, мамлекеттин аймактык уюштурулушу, экономикалык тутуму сыяктуу айрым элементтерине (институттарына) да тийиштүү болушу мүмкүн. К. п. конституциянын мазмунун жана аны өрчүтүү максатында чыгарылган мыйзамдарды логикалык жана юридикалык жактан өзүнө баш ийдирип турат. КР Конституциясына ылайык конституциялык түзүлүштүн негизин төмөнкү К. п-тер түзөт: башкаруунун республикалык таризи (республиканизм), элдик эгемендүүлүк, адамдын жана жарандын укуктарынын жана эркиндиктеринин артыкчылыгы жана бузулгустугу, бийлик бутактарынын бөлүнүшү.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык процесс

Конституциялык процесс – 1) кеңири маанисинде мамлекеттик бийликтин жогорку органдарынын конституциялык укуктун ченемдери менен аныкталган тариздерде жүргүзүлүүчү баардык ишмердиги; конкреттүү коомдо же дүйнөдө баардык конституциялык-укуктук институттарды өркүндөтүү жана өнүктүрүү процесси; 2) тар маанисинде конституциялык соттордун конституциялык-укуктук талаштарды чечүү жана конституциялык укук бузуулар жөнүндөгү иштерди кароо боюнча ишмердиктери. Мындай учурда «конституциялык-сот процесси» деген аталгы да колдонулат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык сот

Конституциялык сот – бир катар өлкөлөрдө жападан жалгыз же башкы милдети конституциялык көзөмөлдү ишке ашыруу болгон өзгөчө орган. Жогорку соттордон айырмаланып ал жалпы юрисдикциядагы соттордун тармагына кирбейт. Кээбир өлкөлөрдө (РФ жана КР) ал өзгөчө категориядагы сот болуп саналат жана тийиштүү сот тармагына кирет, башка өлкөлөрдө (ГФР, Италия, Румыния, Болгария, Монголияда) – сот бийлигине тийешеси жок өзгөчө көзөмөлдөө органы болуп эсептелет. Конституциялык көзөмөлдү ишке ашыруу менен бирге эле К. с. конституцияны чечмелөө, саясий партиялардын ишмердиктеринин конституцияга ылайыктуулугу тууралуу маселени чечүүгө, компетенциялар тууралуу талаштарды кароого ж. б. укуктуу. КР Конституциялык соту КР Конституциясын коргоо боюнча сот бийлигинин жогорку органы болуп саналат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык сот адилеттиги (конституциялык юстиция)

Конституциялык сот адилеттиги (конституциялык юстиция) – ишинин негизги милдети мамлекеттик органдар, баарыдан мурда парламент тарабынан конституциянын сакталышын камсыз кылуу жана алар боюнча укуктук жыйынтыктарга алып келүүчү чечимдерди кабыл алуу менен байланышкан конституциялык-укук маселелерин кароо болгон сот органдарынын ишмердиги. Заманбап К. с. а. ченемдик актылардын конституциялуулугун текшерүү менен эле чектелбейт, ал конституциянын, конституциялык укуктардын жана эркиндиктердин артыкчылыктуу өкүм сүрүүсүн камсыз кылууга, бийлик бутактарын бөлүштүрүү принциптерин бекем сактоого багытталган. К. с. а. – конституциялык көзөмөл жүргүзүүнүн негизги тариздеринин бири; конституциялык соттор, жогорку же баардык жалпы соттор тарабынан ишке ашырылат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык түзүлүш

Конституциялык түзүлүш – белгилүү мамлекеттин конституциясы жана башка конституциялык-укуктук актылары менен орнотулган жана корголгон социалдык, экономикалык жана саясий-укуктук мамилелеринин тутуму. К. т-тү мамлекеттик түзүлүштөй кароого болбойт. Акыркысынан айырмаланып ал ардайым мамлекетте конституциянын болуусун талаптайт. Элдин эгемендүүлүгү, бийлик бутактарын бөлүштүрүү, жалпы таанылган адам укуктарынын жана эркиндиктеринин бузулгустугу жана ажырагыстыгы К. т-түн зарыл белгилери болуп саналат. Мамлекеттик түзүлүш бул белгилерди өзүнө камтыбоосу да мүмкүн.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык түзүлүштүн негиздери

Конституциялык түзүлүштүн негиздери — конституциялык-укуктук жөнгө салуунун обьектиси болуп саналып, коомдук мамилелерди аныктоочу жана жөнгө салуучу мамлекет коргоосунда турган тутунган көз караштар тутуму. Конституциялык түзүлүштүн өз алдынча тутумчаларын укуктук жактан жөнгө салуучу жалпы негиздердин башаты.
 Булактар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык түзүлүштүн негиздерине жана мамлекеттин коопсуздугуна каршы кылмыштар

Конституциялык түзүлүштүн негиздерине жана мамлекеттин коопсуздугуна каршы кылмыштар – КР кылмыш-жаза мыйзамдарында каралган, коомдук түзүлүштүн, экономикалык мамилелердин, саясий тутумдун, улуттар аралык мамилелердин жана мамлекеттик түзүлүштүн конституциялык принциптерине, ошондой эле мамлекеттин эгемендүүлүгүнө, коргонуу жөндөмдүүлүгүнө жана аймактык колтийбестигине коркунуч келтирүүчү кылмыштар. Мамлекеттик чыккынчылык ; шпионаж ; куралдуу козголоң ошондой кылмыштарга кирет.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык укук

Конституциялык укук – 1) укуктун коомдук фундаменталдык мамилелерди жөнгө салуучу негизги тармагы. Ал: а) мамлекеттин конституциялык (коомдук) түзүлүшүн, мамлекетте бийликти ишке ашыруунун тариздерин жана ыкмаларын; б) инсандын укуктук абалынын негиздерин; в) мамлекеттик түзүлүштү, б. а. мамлекеттин аймактык уюштурулушун; г) мамлекеттик бийлик жана жергиликтүү өз алдынча башкаруу органдарын түзүүнүн тартибин, уюштуруунун жана ишмердигинин принциптерин камтыйт. КР жана башка айрым өлкөлөрдө бул тармакты белгилөө үчүн «мамлекеттик укук» аталгысы колдонулат. Башкаруунун республикалык таризи, элдик эгемендүүлүк, адамдын жана жарандын укуктары менен эркиндиктеринин артыкчылыгы жана бузулгустугу, бийлик бутактарынын бөлүнүшү КР К. у-тун негизги принциптери болуп саналат. КР Конституциясы КРде К. у-тун негизги булагы болуп саналат. К. у. ошондой эле укук илимдеринин жана окутуу сабактарынын бири; 2) конституцияда бекемделген субъективдүү укук (билим алууга, эс алууга ж. б. укуктуулук).

 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Конституциялык укук бузуу (деликт)

Конституциялык укук бузуу (деликт) – конституциялык укуктун субъектинин анын аныкталган эрежелерин (ченемдерин) бузган жана ошол эле учурда кылмыш-жаза ишине, административдик да, жарандык же тартиптик да жорукка жатпаган айыптуу жүрүм-туруму. Конституциялык жоопкерчиликке негиз болуп саналат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциялык-процесстик укук

Конституциялык-процесстик укук – айрым өлкөлөрдө (м.: Германия) конституциялык укуктун конституциялык соттордогу сот өндүрүшүн жөнгө салуучу ченемдеринин (тармакчасынын) өзгөчөлөнгөн жыйындысы. К.-п. у. ченемдери конституциялык соттор жана конституциялык сот өндүрүшү тууралуу мыйзамдарда камтылган. Кеңири маанисинде К.-п. у. парламенттик жолжоболордун ченемдерин да өзүнө камтыйт.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Конституциянын түздөнтүз колдонулуусу

Конституциянын түздөнтүз колдонулуусу – өзгөчө юридикалык документ катары конституциянын касиеттеринин бири. Ал конституциянын тигил же бул ченеми айкын багыттоочу же бланкеттик мүнөзгө ээ болбосо да, ал конституциялык укуктун баардык субъекттери тарабынан, ал ченемди конкреттештирүүчү кандайдыр бир мыйзамдын же мыйзамдык актылардын бар же жок экендигине карабастан, колдонулууга тийиш экенин билдирет. Алып айтаканда, соттор өздөрүнүн чыгарган чечимдерин негиздөөдө конституциялык ченемдерге шилтеме бере алышат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консул

Консул (лат. consul ) – башка мамлекеттин районуна (округуна) өз өлкөсүнүн, анын юридикалык жактарынын жана жарандарынын кызыкчылыгын коргоо, өзү өкүлү болгон жана кабыл алган мамлекеттердин ортосундагы саясий, экономикалык, илимий, маданий жана башка байланыштардын өнүгүшүнө өбөлгө болуу, өзү жүргөн райондогу социалдык-саясий жана экономикалык жүрүмдөргө байкоо жүргүзүү жана кабардар болуу үчүн (анын макулдугу менен) дайындалган кызмат адамы. Айрым мамлекеттер К-га соода мамилелерин өнүктүрүү, ал турмак ага соода-сатык бүтүмдөрүн түзүү боюнча милдеттерди да тагат. КР мыйзамдары боюнча К. – консулдук мекеменин башчысы, чет мамлекетте эларалык укукта каралган чектерде КРдин, анын жеке жана юридикалык жактарынын кызыкчылыктарынкоргоо үчүн дайындалган, мамлекеттик кызмат тармагындагы кызмат адамы болуп саналат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук «даражалар»

Консулдук «даражалар» – консулдук кызмат адамдарынын кызмат абалдарына байланыштуу наамдары. Консулдук мекемелердин башчыларынын К. «д-ы» ал мекемелердин статусуна байланыштуу болот. Мында мамлекеттердин иш жүргүзүү ыгы бирдей: тараптардын макулдашуулары боюнча башчысынын даражасы ( башкы консул , консул , вице-консул , консулдук агент) түздөнтүз байланыштуу консулдук мекеменин классы аныкталат. Мамлекет тарабынан эркин дайындалуучу консулдуктун (эгер келишим боюнча алардын саны чектелбеген болсо) калган кызматкерлери эларалык-укуктук катуу квалификациялоого ээ болбойт.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук артыкчылыктар

Консулдук артыкчылыктар – эларалык сыпайыкерчилик эрежелерине же укуктук ченемдердин негизинде консулдук өкүлчүлүктөргө, кызмат адамдарына жана алардын үйбүлө мүчөлөрүнө барган мамлекеттеринде берилүүчү өзгөчө артыкчылыктар: кол салуулардан жана мазактоолордон коргоо үчүн чара көрүү милдеттенмеси; мамлекеттик тууну, консулдук калканды, эн белгини колдонуу укугу; аргандай байланыш каражаттарын, анын ичинде чабармандарды жана жашыруун белгилерди пайдалануу укугу, ардактуу жолугушууларга баруу укугу; бажы кароолорунан бошоо укугу, өз өлкөсүнүн учактарына жана кемелерине эркин кирүү укугу ж. б.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук жыйымдар

Консулдук жыйымдар – консулдук мекемелердин өздөрү өкүлү болгон өлкөнүн жарандарынын же чет өлкөлүк жарандардын өтүнүчү боюнча аткарган аракеттери үчүн белгиленген тарифке ылайык алынуучу төлөмдөр. Кызыкдар мамлекеттердин өзара макулдашууларынын негизинде тигил же бул аракеттер К. ж-дан куткарылат. К. ж-дан куткаруу тууралуу чечим консул тарабынан кабыл алынуусу ыктымал.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук иммунитет

Консулдук иммунитет – жүргөн мамлекеттин укук тартиптеринен консулдук кызмат адамдарына, алардын үйбүлө мүчөлөрүнө жана мүлктөрүнө таралуучу жүргөн мамлекетинин органдарынын соттук, административдик, фискалдык жана аргасыз кылуу чараларын (камакка алуу, доо коюу, тинтүү, сурак, салык, эмбарго, реквизиция ж. б.) алып салуу. К. и. эреже катары, функционалдык мүнөзгө ээ, б. а. консулдук милдеттерди аткарууга байланыштуу.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук конвенциялар

Консулдук конвенциялар – мамлекеттердин ортосунда түзүлүүчү, консулдук укуктун ченемдери бар макулдашуу; консулдук өкүлчүлүктөрдү уюштуруунун, консулдуктардын кызмат адамдарынын жана кызматкерлеринин артыкчылыктарын жана иммунитетин, укуктарын, ишмердиктеринин чөйрөсүн, аларды дайындоонун жана чакырып алуунун тартибин аныктайт. Негизинен К. к-дын түзүлүшү жана мазмуну окшош болот. Консулдук мамилелер тууралуу Вена конвенциясы 1963-жылы БУУнун алкагында иштелип чыккан жана 1967-жылы 19-мартта күчүнө кирген.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук корпус

Консулдук корпус – барган мамлекеттин белгилүү пунктунда (порт, шаар) турган баардык консулдук мекемелердин оперативдүү кызматкерлери. К. к-тун башында даражасы жана консулдук улуксатты алган убактысы боюнча старшина ( дуайен ) турат. Ал негизинен аземдүү функцияларга ээ. К. к. барган мамлекетинде кандайдыр бир биргелешкен саясий аракеттер үчүн пайдаланылбоого тийиш. Бул орундуу болгон К. к-ка штаттагы эмес (ардактуу) консул жана элчиликтердин консулдук бөлүмдөрүнүн кызматкерлери киришет. Кеңири мааниде К. к. эскерилген консулдук кызматкерлердин тийиштүү артыкчылыктар жана колтийгистик жайылтылган алардын үйбүлө мүчөлөрү кирет.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук көрнөк

Консулдук көрнөк – өзү өкүлү болгон мамлекеттин (көп учурларда) жана турган мамлекеттин тилинде өз өлкөсүнүн герби жана консулдук мекеменин аталышы жазылган (такта) көрнөк. К. к. консулдук өкүлчүлүктүн аймагынын башкы кире беришинин сырт жагына тагылат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук өкүлчүлүк

Консулдук өкүлчүлүк – мамлекеттин тышкы байланыш органдарынын бири, эки мамлекеттин ортосунда консулдук мамилелер түзүлгөнүнүн натыйжасында уюштурулат. Анын жайгашкан жери, айрым учурларда кызматкерлеринин саны өкүлчүлүгү болгон жана барган мамлекеттердин өкмөттөрүнүн ортосунда макулдашылат. Башкы консулдук, консулдук, вице-консулдук жана консулдук агенттик болуп бөлүнөт. К. ө-түн иши өкүлчүлүгү болгон мамлекеттин элчилиги жана тышкы иштер министрлиги тарабынан багытталат. Ал штаттык жана штаттык эмес (ардактуу) болушу мүмкүн. К. ө-түн статусу эки тараптуу жана көп тараптуу келишимдерде (негизинен 1963-жылкы Консулдук байланыштар жөнүндө Вена конвенциясынын жоболору менен) аныкталат. КР мыйзамдарында «консулдук мекеме» деген аталгы пайдаланылат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук кызмат адамы

Консулдук кызмат адамы – консулдук мекеменин башчысын кошуп алганда тийиштүү милдеттерди аткаруу (башкы консул, консул, вице-консул, консулдук агент жана консулдук мекеменин катчысы) тапшырылган адам, ошондой эле кызматка даярдоо үчүн консулдук мекемеге командировкага жиберилген адам (стажер). Консулдук мекеменин мүнөзүнө жараша К. к. а. штаттык же штаттык эмес (ардактуу) болушу мүмкүн.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук округ

Консулдук округ – макулдашкан мамлекеттердин өкмөттөрүнүн тийиштүү келишимдерине ылайык консулдук кызмат адамынын өзүнө тагылган милдеттерди аткаруу үчүн барган мамлекеттин белгилүү аймагы. Бир катар учурларда К. о. бир кыйла ыңгайлуу шарттарды түзүү шарттарына жараша да аныкталат. Консулдук милдеттерди К. о-дун чегинен сыртта аткаруу барган мамлекеттин макулдугу менен гана болушу мүмкүн. Консулдук мекеме өзүнүн К. о-унда жайгашуусу керек.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук патент

Консулдук патент – тийиштүү адамдын өзалдынча консулдук мекеменин башчысы болуп дайындалгандыгын ырастоочу, өзү өкүлү болгон мамлекеттин компетенттүү органдары тарабынан берилген документ. К. п-те дайындалган адамдын толук аты-жөнү, анын жарандыгы, даражасы, ээлеген кызматы, консулдук округу жана консулдуктук жайгашкан жери көрсөтүлөт. Бул документ ал баруучу мамлекетке жөнөтүлөт.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук укук

Консулдук укук – консулдук мекемелердин жана анын кызматкерлеринин ишинин, алардын статусун, аткаруучу иш-милдеттерин, укуктарын жана милдеттерин жөнгө салуучу эларалык-укуктук принциптердин жана ченемдердин жыйындысы. Эларалык келишим, мамлекеттердин мыйзамдары жана салттары К. у-тун булактары болуп саналат.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр
Консулдук устав

Консулдук устав – консулдук мекемелердин уюштурулушун жана иштешин жөнгө салуучу, ошондой эле консулдук кызмат адамдарынын милдеттерин жана аларды жөнөтүү тартиптерин аныктоочу эрежелердин жыйнагы. КРде 1976-жылы 25-июнда бекитилген мурдагы СССРдин К. у-ы колдонулууда.
 Колдонулган адабияттар 
 Юридика аталгылары менен түшүнүктөрүнүн орусча-кыргызча түшүндүрмө сөздүгү. Илимий-маалымдама басылыш/АРД/Чекки долбоору, авторлор жамааты. – Б.: 2005, ISBN 9967-428-14-7
Категория:Юридикалык аталгылар жана түшүнүктөр